google/wiki40b huggingface dataset:
Octodonta

Utseende

Middelsstore (5 - 7 millimeter), lange og slanke, ganske flate, rødbrunlige til svarte bladbiller. Antennene er noe lengre enn hode + pronotum med 11 ledd. Pronotum er firkantet, dekkvingene nokså lange og jevnbrede, med 8-10 rader av grove punkter, uten påfallende opphøyde lengderibber. Beina er temmelig korte.

Levevis

Både larver og voksne lever på planter og eter fra dem. Noen av artene er regnet som skadedyr, særlig på sagopalme og kokospalme. Denne slekten lever på enfrøbladete planter, mest på palmer.

Utbredelse

Slekten er utbredt fra Thailand i vest til Java i øst, med flest arter på Filippinene.
Ishockey-VM 2009 (toppdivisjonen)

Tropper

Troppene ved ishockey-VM 2009 består alle av minst 15 løpere (angreps- og forsvarsspillere) og to målvakter og maksimalt 20 løpere og 3 målvakter.
Vincenzo Ugolini

Liv

Ugolini fikk sin musikalske utdannelse hos brødrene Giovanni Maria og Giovanni Bernardino Nanino ved San Luigi dei Francesi i Roma og virket deretter som kapellmester ved ulike kirker i Roma og mellom 1603 og 1615 ved domkirken i Benevento. Fra 1616 var han kapellmester ved  S. Luigi og fra 1621 ledet han  Cappella Giulia ved Peterskirken. Av helsemessige grunner måtte han trekke seg fra denne posten i 1626, men var fra 1631 og til sin død igjen kapellmester ved S. Luigi. Ved siden av  Antonio Cifra, Virgilio Mazzocchi og Giacomo Carissimi var Ugolini blant de mest betydelige kapellmestrene i Roma tidlig på 1600-tallet.
Hezheng

Hezheng (kinesisk: 和政县; pinyin: Hézhèng Xiàn) er et fylke i Gansu i Folkerepublikken Kina. Det ligger i autonome prefekturet Linxia Hui.
Befolkningen var på 192 160 innbyggere i 1999.
François-Marie Raoult

Vitenskapelig biografi

Raoult ble fysikklærer i Reims i 1853 og fortsatte med å undervise i fysikk og matematikk ved  forskjellige andre gymnas  i årene etterpå. I 1863 mottok han en doktorgrad i Paris for sine undersøkelser av energetiske forhold i voltasøylen. Han viste at den kjemiske energien i søylen var forskjellig fra den elektriske energien som ble produsert. Dette resultatat ble først forstått noen år senere med etableringen av begrepet fri energi i en slik prosess.
Etter enda noen år i forskjellige stillinger, ble han i 1867 ansatt ved Universitetet i Grenoble med ansvar for undervisningen i kjemi på tross av at hans bakgrunn var innen fysikk. Tre år senere ble han fast ansatt som full professor i kjemi. I den stillingen ble han resten av livet.
Arbeidet hans her gikk nå over til fysikalsk kjemi og spesielt utforskning av egenskapene til væskeløsninger. Et viktig bidrag ble publisert i 1878 der han viste hvordan frysepunktet til en væske ble redusert ved oppløsning av et annet stoff i den. Han fant en enkel sammenheng mellom denne frysepunktsnedsettelsen og molvekten av det tilsatte stoffet.
Dette arbeidet fortsatte han i de følgende årene. Ved å oppløse forskjellige stoffer i vann og i organiske løsningsmiddel og deretter måle forandringen i damptrykket, kunne han i 1887 publisere det som senere er blitt kalt Raoults lov. Den sier at reduksjonen av trykket er den samme for alle tilsatte stoff og proporsjonal med molfraksjonen til denne. Selv om den har begrenset gyldighet, har den stor praktisk betydning og gjorde Raoult etterhvert viden kjent. Loven er eksakt riktig for en ideell væskeblanding og kan da lett utledes ved bruk av termodynamikk.
Raoults oppdagelser ble grunnlag for videreutvikling av Jacobus Henricus van ’t Hoff, Wilhelm Ostwald og andre kjemikere til støtte for hypotesen om  elektrolytisk dissosiasjon i løsninger. Videre ble Raoults depresjonsmetode for frysepunktet enda mer matnyttig etter at den var blitt ytterligere forbedret av  Ernst Otto Beckmann og ble en standardteknikk for bestemmelse av molekularvekt av organiske substanser.
Pubertet

Pubertet er en betegnelse for den perioden og de prosessene som finner sted når et individs kropp utvikler seg til å bli kjønnsmoden, og derav blir i stand til å forplante seg. Alle pattedyr har pubertet, men tidspunkt og varighet er svært variabelt.

Generelt om puberteten

Når puberteten inntrer, vokser kroppen hurtigere i en periode, men veksten vil etter hvert avta. Hvor mye kroppen vokser er imidlertid avhengig av både kjønn og art. Når puberteten ender, slutter også normalt kroppen å vokse (ikke hos elefanter). Før puberteten er kjønnsforskjellene gjerne små og består stort sett av forskjellen på genitaliene. Gjennom puberteten blir de sekundære kjønnskjennetegn utviklet. Kroppen utvikler seg da i ulike retninger og for ulike formål, avhengig av kjønnet. Hunnens kropp tilpasses funksjoner og egenskaper som er nødvendige for å bli mor, mens hannens kropp tilpasses funksjoner og egenskaper som er nødvendige for å bli far. Hos mange arter vil hannene på dette stadiet ha blitt fysisk tildels betydelig større enn hunnene, men for en rekke arter er  forskjellene i fysisk størrelse minimal eller til og med det motsatte av «normalen». Eksempler på at hunnen blir størst finner man blant annet hos flekkhyene og en rekke hvaler.
Yentl

Yentl er et teaterstykke av Leah Napolin og Isaac Bashevis Singer. Det er basert på Singers novelle «Yentl the Yeshiva Boy» og handler om en ung pike som trosser tradisjonen ved å diskutere og debattere jødisk lov og teologi med sin far, som er rabbiner. Når han dør, klipper hun håret og kler seg som en mann. Hun bestemmer seg for å finne en yeshiva der hun kan fortsette å studere Talmud og lever i hemmelighet som en mann ved navn Anshel. Da hennes medstudent Avigdor oppdager sannheten, forteller Yentl at hun «hverken er det ene kjønnet eller det andre» og har «sjelen til en mann i kroppen til en kvinne». Hun velger å fortsette å leve som Anshel resten av sitt liv.
Yentl hadde premiere på Eugene O'Neill Theatre på Broadway 23. oktober 1975, etter elleve forhåndsvisninger. Det ble regissert av Robert Kalfin, med Tovah Feldshuh, John Shea og Lynn Ann Leveridge i hovedrollene, og ble avsluttet etter 223 forestillinger.

Filmatisering

Barbra Streisand regisserte, produserte og spilte hovedrollen i en filmmusikal fra 1983, basert på teaterstykket. Streisand bidro også med manuset til filmen, der handlingen skiller seg fra novellen og teaterstykket ved at Yentl uttrykker sine sanne følelser til Avigdor, går tilbake til å leve som kvinne og seiler til USA på slutten. Singer uttalte seg kritisk til filmen i en artikkel i The New York Times. Han syntes ikke Streisand hadde god nok forståelse for rollen og at det ble «for mye synging». Slutten beskrev han som «kitsch».
VM i snooker 1933

VM i snooker 1933 var de sjuende verdensmesterskapet i snooker. Finalen ble avholdt i London, England, Storbritannia. Turneringen ble vunnet av Joe Davis som tok sin sjuende av totalt 15 VM-titler.
30. oktober

Navnedag

Aksel, Ånund
Hoppuka 2015/16

Hoppuka 2015/16 var den 64. utgaven av Hoppuka og inngikk i verdenscupen i skihopping 2015/16. Hoppuka startet i Oberstdorf den 29. desember 2015 og ble avsluttet 6. januar 2016 i Bischofshofen. Peter Prevc fra Slovenia vant hoppuka sammenlagt.
Schumann (slekt i Norge)

Schumann er opprinnelig et tysk slektsnavn. Den mest kjente personen i denne er komponisten og pianisten Robert Schumann (1810–1856).
Hypothecla

Utseende

Middelsstore stjertvinger (vingespenn ca. 30 millimeter) med avrundede vinger, bakvingen med en kort stjert. Oversiden er blekfiolett med brune kanter.
Undersiden er lysgrå med mørkere grå tverrbånd.

Utbredelse

Slekten er utbredt på Filippinene og Sulawesi.
Lofthus (Oslo)

Lofthus er et villastrøk i Oslo beliggende rundt, men særlig øst for Damveien i nåværende bydel Nordre Aker (tidl Bydel Grefsen-Kjelsås (1988–2003)). Det grenser til Disen i sør, Nordre Åsen og Storo i vest, Grefsen og Grefsenåsen i nord og nordøst, og Årvoll i øst. Bommen og snuplassen ved Lofthusveien 48 danner den nåværende grensa mot nabobydelen Bjerke. 
Lofthus omfatter Sophus Aars' vei i øst opp til Ymers vei og Akebakkeskogen i nord. Deretter trekkes gjerne grensene langs Grefsenkollveien, som fortsetter som Kjelsåsveien i vest med grense mot Kolderups vei. I sør avgrenses strøket av Lofthusveien. På tross av navnet ligger Disen skole egentlig på Lofthus.
Strøket har fått sitt navn etter Lofthus i Hardanger. Lofthus i ble 1880-årene reist av Christian Schou på den tidligere husmannsplassen Disenstuen. Eiendommen Lofthus ble utparsellert i 1934, og deretter på 1990-tallet. Hovedbygningen tilhørte frem til 1999 Evangelisk Orientmisjon, hvor blant andre Lofthus misjonshjem holdt til. Eiendommen er nå i privat eie.
Utsikten mot bysentrum, nærheten både til Marka og sentrale områder av byen har gjort boligprisveksten særlig stor på Lofthus. Lokalavisen dittOslo kunne i mars 2012 meddele at en villa i Damveien ble lagt ut for salg med en prisantydning på nesten 15 millioner kroner (vel å merke med feil angivelse av strøket).
Kjell Pedersen

Rytter

Pedersen meldte seg inn i Sportsklubben Rye som 15-åring i august 1946.
I 1948 tok han sølvet på 20 km i junior-NM, og to år senere ble Pedersen norgesmester for senior på 30 km tempo under Sykkel-NM 1950.
Pedersen ble norgesmester på 170 km fellesstart både under Sykkel-NM 1954 og under Sykkel-NM 1958.
Han fikk én kongepokal i 1954 og ble Norgesmester for lag hele 11 ganger.

Dommer, leder og trener

Etter sin aktive sykkelkarriere var Pedersen dommer i Norges Cykleforbund, leder for Sportsklubben Rye fra 1976 til 1978 og trener for klubbens yngre ryttere.
Louis Ricardou

Militær karriere

Ricardou meldte seg i 1928 til tjeneste i 363. artilleriregiment. Han tjenestegjorde han ved forskjellige artilleriavdelinger til 1938, da han forlot hæren. I 1939 meldte han seg igjen til tjeneste, gikk inn i Fremmedlegionen og ble stasjonert i Oran.
Etter at Tyskland angrep Norge 9. april 1940 ble Ricardou sendt nordover som en del av Fremmedlegionens 13. halvbrigade i det fransk ekspedisjonskorps. I slaget om Narvik utmerket legionær Ricardou seg og ble innstilt til det norske Krigskorset med sverd. Innstillingen beskriver hans innsats: «ledsaget sin pelotonchef under håndgranatangrep på et fiendtlig motstandsrede og fremkalte derved at den siste motstand på cote 220 falt sammen, hvilke hadde vært lenge forsvart med forbitrelse.» I statsråd 20. mars 1942 ble Ricardou tildelt Krigskorset med sverd.
Etter at de allierte styrkene ble evakuert fra Norge sluttet Ricardou seg sist i juni 1940 til De frie franske styrker under general Charles de Gaulles ledelse. I Storbritannia bidro han til å etablere Fremmedlegionens 3. kompani og i september 1940 ble han sendt til Vest-Afrika der han deltok i slaget om Dakar. Deretter var han i Gabon og tjenestegjorde i 1941 i Eritrea og Syria, der han ble alvorlig skadet.
Etter å ha blitt frisk igjen gikk han i mai 1942 inn i det frie franske flyvåpenet og tjenestegjorde ved staben i Beirut. I januar 1943 vendte han tilbake til Storbritannia og ble i november skytter i en gruppe av bombefly. Fra april til juli 1944 deltok han i 32 kampoppdrag. Natten til 5. august 1944 ble han skutt ned over Calvados og omkom.

Utmerkelser

I tillegg til det norske Krigskorset med sverd, ble Ricardou utnevnt til medlem av Frigjøringsordenen, mottok Médaille militaire og Croix de guerre 1939–1945 med seks utmerkelser, samt andre franske medaljer.
Vestfjella (Dronning Maud Land)

Vestfjella er en fjellkjede i Dronning Maud Land, beliggende lengst vest på Maudheimvidda langs den innerste delen av isbremmen. Fjellkjeden består av spredte fjellkammer og frittstående nunataker og strekker seg om lag 130 kilometer i nordøstlig retning fra Isryggen til Basen.
Fjellkjeden ble oppdaget av den tyske antarktisekspedisjonen 1938–39 under ledelse av Alfred Ritscher og navngitt Kraulberge etter kaptein Otto Kraul (1883–1944), islos på ekspedisjonen. På norsk benyttes Kraulberga om den nordlige delen av Vestfjella.
Den svenske forskningsstasjonen Wasa og den finske forskningsstasjonen Aboa ligger 150 meter fra hverandre på nunataken Basen i Vestfjella.
Norsk Idrætsblad

Norsk Idrætsblad var et norsk tidsskrift med fagstoff og nyheter innen sport som utkom fra 1878 til 1925.
Bladet ble etablert som Norsk Skytter- og Jægertidende i 1878, men endret i 1881 navn til Norsk Idrætsblad, og utkom frem til 1915. Det ble deretter slått sammen med tidsskriftet Sport, under navnet Norsk Idrætsblad og Sport. Med den nye tittelen gikk bladet likevel inn i 1925.
Bladet Sport utkom fra 1908 til fusjonen i 1915. Redaktører var blant annet Sigurd Segelcke Meidell (1908) og Johannes Dahl (1909-10).
Kronstad depot

Fremtid

Når bybanen utvides utover andre byggetrinn og det er behov for flere vogner vil det være behov for et større depot. Nytt depot, Kokstad depot, er planlagt på Kokstad. Da vil Kronstad depot få endret funksjon, sannsynligvis bare brukes som oppstillingsområde for de vognene som skal starte fra sentrum om morgenen. Bybanens holdeplasser er dimensjonert for 44 meter lange vogner, mens Kronstad depot er dimensjonert for 32 meter lange vogner. Før Bybanen kan ta i bruk lengre vogner, må derfor nytt depot være etablert.

Historie

Området har en rik historie når det gjelder skinnegående transport. Driftssentralen er plassert i den gamle stasjonsbyggningen fra den tiden Kronstad var jernbanestasjon på Vossebanen. Rett ved siden av hadde NSB verkstedsområde for vedlikehold av sitt materiell, i hovedsak brukt den tiden da damplokomotivene hadde behov for hyppig service. Deler av den bygningsmassen er gjenbrukt i Høgskolen i Bergen sitt nye bygg.
Transsylvania Phoenix

Begynnelsen

I 1965 krevde de kommunistiske myndighetene at rockebandet sluttet å opptre under navnet Sfinții («Helgenene»), på grunn av navnets religiøse assosiasjoner. Bandet ble dermed tvunget til å bytte navn, og valgte Phoenix. I 1965 hadde gruppen sin første store konsert i București. Under sin siste konsert som medlem av gruppen før han emigrerte til USA i 1970, kom vokalisten Florin Bordeianu med noen kritiske bemerkninger om hvordan ungdommen ble behandlet i landet, og oppfordret den å frigjøre seg, å la håret gro, å protestere.

Tyskland

Rockegruppen oppnådde nærmest legendestatus blant den rumenske befolkningen før de i 1977 tok seg til Vest-Tyskland ulovlig ved å gjemme seg i bandets Marshall høyttalere som Nicu Covaci, som hadde emigrert lovlig til Nederland året før, fikk tillatelse å ta med seg etter et besøk i Romania. Nicu Covaci anslår at gruppen har solgt over to millioner album i Romania alene. Etter ankomst i Vest-Tyskland, der Nicu Covaci hadde bosatt seg i mellomtiden, holdt gruppen det gående en stund, men uoverensstemmelser angående hva slags musikk de skulle spille førte til at gruppen ble oppløst. De gjenforente seg i 1988, og per 2019 utførte bandet fremdeles flere livearrangementer, dog kun med Nicu Covaci, som for tiden er bosatt i Spania, fra originalmedlemmene.
2. divisjon fotball for menn 1994

Opp- og nedrykk

Ett lag fra hver avdeling rykket opp til 1. divisjon.
Grunnet utvidelse av Eliteserien fra 12 til 14 lag var det kun fire lag som rykket ned fra 1. divisjon denne sesongen. Dermed var det også kun 17 lag som rykket ned fra 2. divisjon til 3. divisjon, mens 19 lag rykket opp. Siden Lyn 2 rykket ned fra avdeling 2 fikk de to beste 10.-plassene (Holter og Kopervik) beholde plassen.
Opprykk: Sarpsborg, Odd, Sandefjord BK, FK Haugesund, Aalesund og Stålkameratene
Groosefjorden

Groosefjorden (også skrevet Grosfjorden og Groosfjorden) er en fjord i Grimstad kommune i Aust-Agder. Fjorden starter ved Håøya og Rivingen i sør og strekker seg nordøstover mellom Grimstad by og indre og ytre Maløya, før den fortsetter inn i Vikkilen. Inkludert Vikkilen har den en lengde på nesten 7 kilometer. Innløpet til Vikkilen er smalt og fra Biodden i Grimstad til Rønnes på østsiden er det bare cirka 140 meter. Selve Vikkilen er cirka 2,5 kilometer lang og ender opp ved Vik.
Abdi Farah Shirdon Saaid

Bakgrunn

Shirdon er utdannet ved Somalias nasjonaluniversitet på 1970-tallet, og arbeidet som økonomi i Somalias finans- og jordbruksdepartement på 1980-tallet. Han flyttet til Kenya i 1991, da Siad Barre ble kastet og landet ble stående uten en fungerende regjering. Siden har han jobbet som entreprenør, og gikk inn i politikken først i 2012. Han er gift med Asha Haji Elmi, en kjent fredsaktivist.

Statsminister i Somalia

Shirdon ble utnevnt til statsminister i Somalia av sittende president Hassan Sheikh Mohamud den 6. oktober 2012, og han gikk da i gang med oppgaven å danne ny regjering. Han ble innsatt som statsminister 17. oktober.
I desember 2013 ble han erstattet av Abdiwali Sheekh Ahmed.
Ristet brød

Ristet brød er brødskiver som er brunet gjennom eksponering fra strålevarme. Bruningen er et resultat av maillardreaksjonen. Risting gjør brødet varmt og hardere, slik at det holder pålegg på en bedre måte.
Den vanligste metoden for å riste brød er ved å anvende en brødrister. Det er imidlertid også mulig å riste brød på en grill (grilling) eller i en åpen ovn.
Man kan også riste et brød i toastjern, på stekepanne og lignende.
Slaget ved Belchite

Bakgrunn

Disse kampene kom som følge av at Den andre spanske republikk ønsket å ta tilbake det militære initiativet etter at forsøket på å lette presset mot Madrid ble mislyktes etter å ha tapt slaget om Brunete. Den republikanske militære ledelsen ønsket å åpne kampene i Aragón og slik avlede og svekke den nasjonalistiske framgangen i nord ved å gå til motoffensiver andre steder, slik det hadde skjedd da de gikk til offensiv ved Brunete.
I tillegg ville en framgang her kunne svekke anarkistenes og POUMs innflytelse i maktkampen innen republikken, da deres styrker i dette området slik ville bli inkorporert og underlagt sentral kommando. Det militære målet var å ta Aragóns hovedstad Zaragoza. Dette hadde ikke bare en propagandamessig funksjon, men byen var også et kommunikasjonsenter for hele regionen.

Planene

Planen var at republikanerne skulle slå til ved sju punkter på en strekning på 100 km mellom byene Belchite sør for Zaragoza og Zuera nord for provinshovedstaden. Etter å ha inntatt disse byene, skulle styrkene vende i retning av Zaragoza.

Kampene

De republikanske styrkene var overlegne den nasjonale stryken lokalt, både på bakken og i luften. De hadde en viss innledende framgang, men ble stanset ved Belchite 1. september. Etter å ha blitt bombardert og i det meste lagt i ruiner, rykker de republikanske stridsvognene inn, men ble særlig sårbare i den raserte byen. Kampene om byen utviklet seg til regulere gatekamper. De desperate kampene, fra ruin til ruin, varte fram til 6. september, det var kvelende varm og mangel på vann. Stanken av lik og støv fra de ødelagte bygningen gjorde det nødvendig å gå med gassmasker, til tross for heten.
Da den lille byen omsider falt, var den fullstendig ødelagt og offensiven hadde stoppet. I tillegg gikk den republikanske framrykkingen saktere enn nødvendig, da de brukte tid på å slå en enhver nasjonalistisk forsvarlomme, i stedet for å rykke fram mot målene og overlate disse små enhetene av forsvarslommer til baktroppene. Videre ble den republikanske operasjonen hemmet av rivalisering og krangling mellom de to sentrale kommunistiske kommandantene Juan Modesto og Enrique Líster.

Resultat

Den republikanske framrykkingen mot Zaragoza ble også stanset ved byene Quinto og Codo. Slik fikk nasjonalistene anledning til å samlet seg, fått inn forsterkninger og i hovedsak slått tilbake. Sørlig kritisk for republikken var det store tapet av soldater og stridsvogner. Til sammen ble de republikanske gevinsten etter denne kraftanstrengelsen kun at fronten ble flyttet rundt 10 km og erobring av en håndfull landsbyen og småbyer. Slik sett var det en fiasko, da de verken lyktes å innta Zaragoza eller hemme den nasjonalistiske krigføringen i nord. I motsetning til hva som skjedde ved Brunete, svekket ikke nasjonalistene innsatsen i nord som følge av dette angrepet.
De manglende gevinster og feil som ble gjort, førte til en viss jakt på syndebukker og næring til den paranoide forestillingen om at det var en femte kolonne som saboterte den republikanske krigføringen
San Fernando (Cebu)

San Fernando (Bayan ng San Fernando) er en kommune i Filippinene. Kommunen tilhører provinsen Cebu og ligger på øya av samme navn. Folkemengden var på 66 280 innbyggere ved folketellingen i 2015.
I 2005 ble storbyområdet Metro Cebu utvidet til Danao City i nord og til San Fernando og Carcar City i sør.
Tubajon

Tubajon (Bayan ng Tubajon) er en kommune i Filippinene. Kommunen tilhører provinsen Dinagat Islands og ligger på øya med samme navn. Folkemengden var på 8 276 innbyggere ved folketellingen i 2015.
Tubajon er inndelt i 9 barangayer.
Shantou

Shantou (kinesisk: 汕頭; pinyin: Shàntóu; tidligere mer kjent med stavemåten Swatow, tildels som Suátao) er en kinesisk storby og by på prefekturnivå i provinsen Guangdong ved Kinas kyst mot Sørkinahavet, og en viktig havneby i lange tider. Befolkningen anslås (2004) til 1 221 000 innbyggere.
Shantou var en av de første «spesielle økonomiske soner» i Folkerepublikken Kina, men i motsetning til de fleste andre byer, som Shenzhen, Xiamen og Zhuhai, uteble den økonomiske oppblomstringen. Men byen har det eneste universitetet i den nordøstre delen av Guangdong-provinsen. 
Språket teochew, et minnanspråk, har hjemstavn i denne delen av Kina.

Historie

Shantou var lenge en fiskelandsby under byen Tuojiang i Jieyang-distriktet under Song-dynastiet (960-1279). Under Yuan-dynastiet ble den til byen Xialing. I 1563 var Shantou del av Chenghai-distriktet i Chao-prefekturet (Chaozhou). Så tidlig som i 1574 fikk Shantou tilnavnet Shashan Ping. På 1600-tallet ble det laget en kanonplattform kalt Shashan Toupaotai i byen, og det er dette navnet som i forkortet versjon gjenfinnes i dagens navn «Shantou». 
Shantou fikk moderne bystatus i 1919, og ble utskilt fra Chenghai i 1921. Mellom 1983 og 1989 var den gamle situasjonen snudd på hodet ved at det var Shantou som administrerte nabobyen og den gamle handelsmetropolen Chaozhou.
Shantou har likesom nabobyen i nord, Chaozhou, særlige bånd til Thailand, ettersom størsteparten av den kinesiske befolkningen der har sine røtter i området rundt Shantou. 
De fleste av innbyggerne identifiserer seg som teochew. Det er også mange hakkaer, særlig i distriktene Chaoyang og Chaonan.

Samferdsel

Kinas riksvei 206 har sitt endepunkt i Shantou. Den løper fra kystbyen Yantai til kystbyen Shantou i provinsen Guangdong. Den løper gjennom provinsene Shandong, Jiangsu, Anhui, Jiangxi og til slutt Guangdong.
Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.